​​Fiscul atrage atenția contribuabililor cu privire la persoane necunoscute care transmit în numele ANAF SMS-uri aparent inofensive, dar care ar putea ascunde o fraudă, se arată într-un comunicat de presă al instituției.





"În ultimele 24 de ore, persoane necunoscute au transmis în numele ANAF SMS-uri aparent inofensive, dar care ar putea ascunde o fraudă. Atragem atenția că ANAF nu transmite aceste mesaje, iar contribuabilii, pentru a evita o eventuală pierdere de bani, ar trebui să nu transmită vreun reply sau să acceseze linkuri indicate în mesajele text", se arată în document.



Cu privire la situația expusă, ANAF va sesiza organele competente.





Agenția Națională de Administrare Fiscală precizează că nu transmite SMS-uri contribuabililor pentru a-i informa cu privire la situația fiscală personală. ANAF transmite SMS-uri doar de la nr. 1300 și numai la solicitarea contribuabilului, dar în care nu sunt transmise informații personale, sume de plată sau alte informații confidențiale.